S-453/2014

Ár 2014, fimmtudaginn 26. júní, er á dómþingi héraðsdóms Reykjavíkur, sem háð er í Dómhúsinu við Lækjartorg af P-kk-þgf G-kk-þgf, héraðsdómara, kveðinn upp dómur í sakamálinu nr. 453/2014: Ákæruvaldið (S-kvk-nf G. S-kvk-nf) gegn A-x-x M-x-x S-x-x (L-kk-nf R-kk-nf hdl.), sem tekið var til dóms að aflokinni aðalmeðferð hinn 24. júní sl.

Málið er höfðað með ákæru ríkissaksóknara, lögreglustjórans á höfuðborgarsvæðinu, dagsettri sl. á hendur ákærða, A-x-x M-x-x S-x-x, rússneskum ríkisborgara, fæddum 25. nóvember 1990, fyrir sérstaklega hættulega líkamsárás, með því að hafa, föstudaginn 1. nóvember 2013, í verslunarmiðstöðinni Kringlunni í Reykjavík, veist að A með hnífi og veitt honum tvö stungusár, annað við vinstra viðbein en hitt á utanverðum vinstri upphandlegg, sem bæði reyndust vera um 2,5-3 cm að lengd.

Telst þetta varða við 2. mgr. 218. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar. Einnig er þess krafist að hnífur, sem lögregla lagði hald á í verslunarmiðstöðinni Kringlunni í kjölfar framangreindrar líkamsárásar verði gerður upptækur samkvæmt 1. tölulið 1. mgr. 69. gr. a. almennra hegningarlaga.

Einkaréttarkrafa:

Af hálfu A, kennitala [...], er þess krafist að ákærði verði dæmdur til að greiða honum, kr. 2.000.000 í skaða- og miskabætur með vöxtum samkvæmt 8. gr. laga nr. 38/2001 um vexti og verðtryggingu frá 1. nóvember 2013 þar til mánuður er liðinn frá birtingu kröfunnar en dráttarvöxtum samkvæmt 1. mgr. 6. gr., sbr. 9. gr. sömu laga, frá þeim degi til greiðsludags. Þá er krafist þóknunar vegna starfa lögmanns skv. mati dómsins eða síðar framlögðum málskostnaðarreikningi að teknu tilliti til virðisaukaskatts.

Málavextir

Samkvæmt staðfestri lögregluskýrslu B var það föstudaginn 1. nóvember sl. að tilkynnt var um það til lögreglu að í verslunarmiðstöðinni Kringlunni væru hópslagsmál og sæjust hnífar á lofti. Þegar lögreglumenn komu á vettvang á fyrstu hæð byggingarinnar hittu þeir fyrir A, f. 1980, sem reyndist vera með stungusár við vinstra viðbein. Lögreglumenn hittu einnig félaga A, C, f. 1989. Var hinn sári fluttur á slysadeild til aðhlynningar. Öryggisvörður hússins kom að máli við lögreglumennina og vísaði á ákærða, sem sagðist heita D, og annan mann til, E, f. 1977, og sagði þá vera árásarmennina. Hjá ákærða var plastpoki og í honum hnífur. Var lagt hald á þetta hvort tveggja. Voru mennirnir handteknir og færðir í fangageymslu. Á vettvangi var staddur F, f. 1991, sem sagðist hafa séð nokkra menn slást og einn þeirra, sem handtekinn var, hefði dregið upp hníf og stungið einn af mönnunum. Þá sagði fyrrnefndur C lögreglumönnunum að hann hefði séð mann stinga félaga sinn, A, með hnífi.

Hnífur sá sem um ræðir er oddhvass með 9,5 cm löngu blaði, eftir því sem ráða má af gögnum málsins.

Í málinu er staðfest vottorð G sérfræðilæknis á slysadeild Landspítala um áverka á A. Segir þar að hann hafi verið með gipsumbúðir á hægri hendi vegna vinnuslyss. Þá hafi hann verið með stunguáverka við vinstra viðbein, sem hafi einungis lent á því og röntgenmynd af brjóstkassa hafi ekki gefið til kynna að lungað hefði orðið fyrir skaða. Þá hafi hann verið með annan stunguáverka utanvert á vinstra upphandlegg. Skurðirnir hafi verið 2 ½-3 cm að lengd og verið saumaðir saman og segir í vottorðinu að þeir hafi síðan gróið vel. Loks hafi sést lítils háttar roði á vinstra kinnbeini.

Meðal gagna málsins er myndskeið úr eftirlitsmyndavél í Kringlunni og ennfremur stakar ljósmyndir úr því. Þar sést maður hlaupa á eftir öðrum og virðist sá fyrrnefndi halda á einhverju í hægri hendi.

Aðalmeðferð

Ákærði hefur skýrt frá því að hann hafi farið í búðir með vini sínum, E. Hann kveður E hafa brugðið sér frá en svo hringt í sig og sagt að hann hefði hitt Georgíumann. Hafi hann farið niður á fyrstu hæð og séð manninn og E við stigann. Þar hafi verið staddur öryggisvörður og ungur maður með Georgíumanni, A að nafni. Kvaðst ákærði hafa séð að sá síðastnefndi var að tala í síma. Hafi hann heyrt A segja að þeir skyldu koma strax því E væri þarna. Þá hafi annar öryggisvörður komið þarna að og síðar hnefaleikari nokkur, sem heiti C. Hafi sá gengið beint að E og kýlt hann og svo kýlt sig. Kveðst ákærði hafa hopað en Georgíumaðurinn þá ráðist á sig og kýlt í andlitið svo hann féll á bekk og segir hann Georgíumanninn hafa verið ofan á sér. Kveðst hann hafa kýlt Georgíumanninn á móti. Georgíumaðurinn, sem sé mun stærri en ákærði, hafi þá sagst mundu drepa hann. Kveðst ákærði hafi orðið mjög óttasleginn fyrir sína hönd og E og því tekið upp úr bakpoka sínum hníf, sem þar var eftir nýlegan veiðitúr. Hafi hann veifað hnífnum til þess að hræða manninn en maðurinn þá hlaupið í átt að útganginum. Hann neitar því að hafa hótað því að drepa hann. Kveðst ákærði hafa álitið að maðurinn ætlaði til vina sinna til þess að fá hjálp og hafi hann viljað stöðva hann í þeirri fyrirætlan og því hlaupið á eftir honum nokkra metra. Hafi maðurinn þá snúist á hæli, sveiflað örmunum og gert sig líklegan til þess að kýla aftur. Kveðst ákærði þá hafa orðið mjög hræddur og stungið manninn með hnífinum. Hafi maðurinn fengið stungu í handlegginn og aðra í viðbeinið og fallið við. Kveðst ákærði hafa óttast það að maðurinn hefði dáið af stungunum. Hann kveðst svo hafa snúið við þar sem hann óttaðist um E fyrir vinum mannsins. Ákærði kannast við sjálfan sig með hníf í hendi á myndskeiðinu og við Georgíumanninn sem hleypur undan honum.

Ákærði kveðst þekkja Georgíumanninn frá því að hann kom fyrst hingað til lands. Hafi Georgíumaðurinn boðist til þess að útvega sér vinnu gegn því að ákærði greiddi honum hlut af vinnulaunum sínum. Hafi þeir svo átt í útistöðum og maðurinn oftsinnis hótað því að drepa hann. Kveðst ákærði hafa kært þetta til lögreglunnar. Segist hann vita til þess að E hafi einnig fengið hótanir frá manninum.

A hefur skýrt frá því að hann hafi verið staddur í Kringlunni með vinum sínum í búðarápi. Kveðst hann hafa verið með handlegginn í gipsi. Kveðst hann hafa hitt ákærða og hvítrússneskan vin hans þar af tilviljun. Hafi þeir verið að ráðast á strák sem vitnið þekkir og bjó hjá vitninu af ótta við þessa menn. Hafi sá verið mjög óttasleginn þarna. E, vinur ákærða, hafi spurt sig af hverju hann væri að hjálpa þessum strák, hvaða tengsl væru á milli þeirra. Engir öryggisverðir hafi verið þarna nærstaddir og hann hvorki talað íslensku né ensku. Því hafi hann ekki getað hringt í lögreglu eða öryggisverði og hringt í C, vin sinn, að koma og hjálpa sér. Hafi þessi vinur hans komið þarna á undan lögreglu og öryggisvörðum. Öryggisvörður hafi svo komið þarna að og hafi C farið að tala við öryggisvörðinn. Kveðst hann þá hafa heyrt E, sem stóð þá fyrir aftan öryggisvörðinn, segja við ákærða að hann skyldi fara á bak við vitnið og stinga það með hnífi. Hafi þá átökin hafist. Ákærði hafi verið með hníf og þar sem hann þóttist sjá að öryggisvörðurinn myndi ekki vera til mikillar hjálpar hafi hann hlaupið á brott til þess að bjarga lífi sínu. Kveðst hann svo hafa numið staðar og snúið sér við þegar hann sá engan sem gæti hjálpað. Hafi ákærði þá ráðist aftur að sér og stungið sig tvisvar með hnífi, í handlegginn og á viðbeinið. Kveðst hann hafa sest á gólfið eftir þetta. Hann neitar því að hafa ógnað ákærða, enda hafi hann upphaflega verið einn síns liðs og í gifsi en þeir hinir hafi verið tveir. Hann segist hafa orðið fyrir miklu andlegu áfalli við þetta og einnig fjárhagstjóni. Kveðst hann halda sig heima og ekki fara út á meðal fólks enda sé hann hræddur um líf sitt. Hann segist ekki muna eftir því að hafa boðið ákærða að útvega honum vinnu en hann segir þá hafa þekkst. Kveðst hann hafa hjálpað ákærða með ýmislegt það sem krefst þess að menn hafi fengið kennitölu. Þá hafi þeir drukkið og skemmt sér saman.

Vitnið C, kunningi A, segir A hafa hringt í sig í vinnuna og sagst vera í vandræðum í Kringlunni þar sem engin lögregla væri tiltæk og öryggisvörðurinn væri ekki til neins. Kveðst hann þegar hafa farið A til hjálpar sem hafi verið bólginn í andliti og virst skelkaður þegar þeir hittust. Þar hafi verið tveir menn sem hann kannaðist ekki við. Þar hafi hann einnig hitt öryggisvörð, sem hafi virst vera skelkaður. Segir hann það vera rangt að þeir A hafi verið að efna til illinda við þá hina. Hann hafi heyrt félaga ákærða segja á rússnesku, sem er móðurmál vitnisins, að ákærði skyldi fara á bak við vitnið og ráðast á það. Segist hann þá hafa sagt við þá tvo á rússnesku að þeir skyldu láta þetta vera og koma sér út. Hafi ákærði og félagi hans þá ráðist á sig en hann náð að verja hendur sínar fyrir þeim. Hafi ákærði þá dregið hníf úr slíðri og öskrað tvisvar eða þrisvar á A: „Ég skal stinga þig!“ A hafi reynt að verja sig en svo lagt á flótta og hlaupið 12 til 14 metra þar sem hann snerist á hæli. Ákærði, sem hafði hlaupið á eftir A og jafnframt endurtekið hótunina á hlaupunum, hafi þá náð að stinga A í öxlina og stungið hann svo aftur. Hafi A fallið við þetta en ákærði hafi snúið frá og horfið á braut ásamt félaga sínum. Lögreglan hafi svo komið á vettvang og kveðst vitnið hafa sagt þeim í hvaða átt árásarmennirnir hefðu farið.

Vitnið H, sem var öryggisvörður í Kringlunni í umrætt sinn, hefur skýrt frá því að tilkynnt hafi verið um átök á „Blómatorgi“ í Kringlunni. Þegar þangað kom hafi hann áttað sig á því að þeir sem í hlut átta höfðu gengið fram hjá honum og hann þá snúið við og gengið að þjónustuborðinu. Þar hafi fjórir menn verið að rífast. Segist H þá hafa haft samband við lögreglu og beðið um aðstoð. Átök hafi svo byrjað með höggum og spörkum og kveðst hann hafa fengið eitt högg á sig. Örfáum sekúndum síðar hafi tveir mannanna hlaupið af stað og farið langleiðina að vínbúðinni. Þá hafi hann heyrt einhvern, sem var í rúllustiganum, kalla upp að hnífur væri í spilinu. Hafi hann svo séð hnífinn hjá öðrum þessara manna, þ.e. þeim sem veitti hinum eftirför og sá stungið hinn í öxlina og hann fallið við það í gólfið. Árásarmaðurinn hafi svo fleygt hnífnum í ruslatunnu. Kveðst hann hafa með hjálp stúlku sem var við þjónustuborðið fengið menn til þess að setjast niður, þ.e. þann sem beitti hnífnum og vin hans, og fara ekki á brott. Lögreglan hafi svo komið á vettvang. Hann kveðst halda að um fimm manns hafi þarna átt í átökum. Fyrst hafi verið tveir og tveir en sá fimmti komið síðar og blandað sér í átökin.

Vitnið I hefur skýrt frá því að hann hafi verið á leið niður rúllustigann með F, vini sínum, og þá séð slagsmál þar fyrir neðan stigann. Hafi hópur manna slegist, fjórir að hann heldur, og virtist vitninu átökin beinast mest að einum þeirra, sem hafi verið með handlegginn í gifsi. F hafi hrópað hnífur. Kveðst hann hafa séð að einn mannanna hafi stungið annan mann, þann með gifsið. Fljótlega eftir það hafi árásarmaðurinn hlaupið á brott. Þeir hafi svo sagt lögreglunni hvert hann hljóp.

Vitnið J kveðst hafa verið á gangi í Kringlunni í umrætt sinn og séð hóp manna, 6-8 talsins, vera í stympingum við eitt kaffihúsið. Öryggisvörður hafi komið og skipt sér af þessu og hópurinn þá tvístrast. Hann hafi svo séð tvo af þessum mönnum koma til baka og að einni versluninni. Hafi annar ýtt hinum upp að vegg og ráðist á hann og var með höndina fyrir aftan bak. Kveðst hann þá hafa séð glitta í hníf en ekki hafi hann séð manninn beita hnífnum. Kveðst vitnið hafa farið aftan að manninum og snúið hann niður. Vitnið sér ákærða í dóminum segir hann vera þennan mann eða líkjast honum mjög.

G læknir á slysadeild Landspítala hefur staðfest vottorð sitt í málinu. Hann segir að hending hljóti að hafa ráðið því að hnífslagið lenti á viðbeininu og að ekki hafi verr farið. Hjá viðbeininu liggi æðar og einnig hefði hnífslagið getað náð inn í lungað hefði það farið fram hjá viðbeininu að neðan. Ekki hafi orðið varanlegar afleiðingar.

Niðurstaða

Sannað er með játningu ákærða, framburði vitna, myndefni úr eftirlitsmyndavél Kringlunnar svo og vottorði G sérfræðilæknis að ákærði stakk A tvisvar með hnífi, í vinstri handlegg og við vinstra viðbein. Ákærði hefur borið það fyrir sig að hann hafi unnið verk þetta í sjálfsvörn af ótta við A. Þessi viðbára ákærða styðst ekki við nein atvik í málinu og álítur dómurinn hana vera algerlega haldlausa. Árás ákærða var unnin með hættulegu vopni og réð hending því að ekki hlaust meiri skaði af henni en raun varð á. Telst hún varða við 2. mgr. 218. gr. almennra hegningarlaga.

Refsing, skaðabætur og sakarkostnaður

Ákærði hefur ekki áður gerst sekur um refsilagabrot og hann hefur játað sjálfan verknaðinn. Þykir refsing hans hæfilega ákveðin fangelsi í 18 mánuði. Frá refsingunni ber að draga gæsluvarðhald sem ákærði hefur sætt frá 29. apríl sl., alls 58 daga.

Að kröfu A ber að dæma ákærða til þess að greiða honum 800.000 krónur í miskabætur ásamt almennum vöxtum frá 1. nóvember 201,3samkvæmt 4. gr. laga um vexti og verðtryggingu nr. 38, 2001, en með dráttarvöxtum samkvæmt III. kafla laganna frá 14. maí 2014 til greiðsludags.

Dæma ber ákærða til þess að sæta upptöku á hnífi.

Dæma ber ákærða til þess að greiða verjanda sínum, L-kk-þgf R-kk-þgf hdl., 633.775 krónur í málsvarnarlaun og 13.224 krónur í annan kostnað. Þá ber einnig að dæma ákærða til þess að greiða verjendum sínum undir rannsókn málsins þóknun, B-kk-þgf E-kk-þgf hdl. 50.000 krónur og Ú-kk-þgf G-kk-þgf hdl. 50.000 krónur, svo og annan kostnað Ú-kk-ef, 11.136 krónur. Þá ber að dæma ákærða til þess að greiða S-kk-þgf F-kk-þgf hdl. 300.000 krónur í réttargæsluþóknun. Málsvarnarlaun og þóknun lögmannanna eru ákveðin að meðtöldum virðisaukaskatti.

Loks ber að dæma að ákærði greiði annan kostnað af málinu, 98.696 krónur.

DÓMSORÐ:

Ákærði, A-x-x M-x-x S-x-x, sæti fangelsi í 18 mánuði. Frá refsingunni dregst 58 daga gæsluvarðhald.

Ákærði sæti upptöku á hnífi.

Ákærði greiði A 800.000 krónur í miskabætur ásamt almennum vöxtum frá 1. nóvember 2013 en með dráttarvöxtum frá 14. maí 2014 til greiðsludags.

Ákærði greiði verjanda sínum, L-kk-þgf R-kk-þgf hdl., 633.775 krónur í málsvarnarlaun og 13.224 krónur í annan kostnað. Þá greiði ákærði verjendum sínum undir rannsókn málsins, B-kk-þgf E-kk-þgf hdl. 50.000 krónur í þóknun og Ú-kk-þgf G-kk-þgf hdl. 50.000 krónur í þóknun svo og annan kostnað Ú-kk-ef, 11.136 krónur.

Ákærði greiði S-kk-þgf F-kk-þgf hdl. 300.000 í réttargæsluþóknun.

Loks greiði ákærði annan kostnað af málinu, 98.696 krónur.

P-kk-nf G-kk-nf